
REFERAT
privind aprobarea contractului de asociere dintre

Municipiul Timişoara şi Asociaţia Club Banu Sport Timişoara
            Prin adresa inregistrata cu nr. DP2010 – 10055 / 09.12.2010, Asociaţia Club Banu Sport Timişoara solicită realizarea unui parteneriat prin asociere între Asociaţia Club Banu Sport şi Municipiul Timişoara, în vederea sprijinirii activităţii clubului prin finanţarea unor cheltuieli necesare organizării Turneului ’’ Internaţionalele României de badminton Timişoara –BanuInvest International 2011’’. Clubul solicită alocarea sumei de 52.350 de lei.
           Turneul Internaţional de badminton 2011 reprezinta o actiune sportiva de traditie, fiind la a 10-a editie si face parte din Circuitul European de Badminton 2010-2011, organizat de Federaţia Europeana de Badminton si puncteaza în clasamentul mondial al BWF ( Badminton World Federation ).Reprezinta cel mai important turneu din Romania, fiind de fapt singurul de nivel international organizat in tara.
Turneul se va desfaşura la Complexul sportiv Banu Sport aflat in proprietatea Asociatiei Club Banu Sport,  competitia propriu-zisa fiind intre 17-20 martie 2011, iar durata totala incluzand pregatirea, poavazarea salii si apoi demontarea instalatiilor si echipamentelor specifice va fi cuprinsa în perioada 10-21 martie 2011.

            La ediţia din anul 2010 la Timişoara au participat 188 de sportivi din 28 de ţări, iar în anul 2009 au fost prezenţi 130 sportivi din 25 de ţări.Participarea numeroasa a fost dublata de nivelul tehnic ridicat al sportivilor, determinate de faptul ca turneul puncteaza in clasamentul mondial, an dupa an fiind inscrisi sportivi din primele 10 locuri europene, precum si din primele 50 clasari mondiale, venind din cele mai indepartate colturi ale lumii precum Korea, Sri Lanka, Statele Unite ale Americii, Canada, Austria, Anglia, Finlanda, Italia, Portugalia, Rusia sau Grecia.
La ediţia actuală organizatorii estimeaza o participare numeroasa si de valoare ca in anii precedenti.Participă, de asemenea, peste 50 de oficiali şi arbitri străini şi români, implicaţi în turneu.
            Fiecare turneu este analizat de Federaţia Europeană în funcţie de peste 20 de criterii şi pe baza acestei evaluări se face clasarea la nivel European. Calificativele obţinute de Turneul din Timisoara au fost foarte bune la fiecare ediţie de concurs.
Ţinând cont de participarea numeroasa din fiecare an, organizatorii consideră că s-a reuşit o promovare pozitivă a numelui oraşului Timişoara peste hotare. Mulţi dintre sportivii înscrişi în turneu, oficiali si arbitri, revin în fiecare an tocmai datorită bunei organizări şi a atmosferei timişorene. 

            La fiecare ediţie a turneului se organizează turul oraşului Timişoara şi vizitarea principalelor obiective turistice, iar toţi oficialii şi arbitrii primesc cadou din partea organizatorilor suveniruri constând din dvd-uri, cărţi s.a. cu imagini reprezentative ale oraşului vechi şi nou.  

Turneul aduce oraşului Timişoara şi beneficii din turismul sportiv : peste 450 de nopţi de cazare, ţinând cont de cele peste 200 de persoane sosite în oraşul nostru din ţară şi străinătate, respectiv alte servicii şi produse consumate.
            Având în vedere cele prezentate si analiza documentatiei depuse de club, in cadrul Comisiei de evaluare si analiză a performanţelor sportive obţinute de echipele asociate cu 

Municipiul Timişoara, constituită în baza HCL 516 / 25.11.2008, inaintam propunerea privind aprobarea asocierii între Municipiul Timişoara şi Asociaţia Club Banu Sport,                                                                                                                               
precum şi pentru alocarea sumei de 40.000 lei ca si contributie financiara de la bugetul local, pentru finanţarea unor cheltuieli din bugetul necesar organizării si desfasurarii Turneului ’’ Internaţionalele României de badminton Timişoara –BanuInvestInternational 2011’’,editia a 10-a, în perioada 10-21 martie 2011.

            Contractul de asociere dintre Asociaţia Club Banu Sport şi Municipiul Timişoara anexa la Hotararea Consiliului Local, are ca obiective principale: promovarea sportivilor români şi timişoreni, îmbunătăţirea pregătirii lor sportive prin participarea în competiţii internaţionale alături de sportivi de valoare din lume, popularizarea badmintonului ca disciplină sportivă şi recreativă în rândul spectatorilor prezenţi pe durata turneului, precum şi a imaginii Municipiului Timişoara în plan naţional şi internaţional.

Menţionăm că suma reprezentand contributia financiara a Municipiului Timisoara va fi alocata de la bugetul local, din cap.67.02. "Cultură, recreere şi religie" (67.02.05- Servicii recreative şi sportive).
            Potrivit art. 36 alin (7) lit. a din Legea 215 a administraţiei publice locale republicate, Consiliul Local „hotărăşte, în condiţiile legii, cooperarea sau asocierea cu persoane juridice romane sau străine, în vederea finanţării şi realizării în comun a unor acţiuni, lucrări, servicii sau proiecte de interes public local”, iar potrivit art. 3 alin (1) din Legea 69 din 2000 a educaţiei fizice şi sportului (actualizată) „autorităţile administraţiei publice, unităţile şi instituţiile de învăţământ, instituţiile sportive, precum şi organismele neguvernamentale de profil au obligaţia să sprijine sportul pentru toţi şi sportul de performanţă şi să asigure condiţiile organizatorice şi materiale de practicare a educaţiei fizice şi sportului în comunităţile locale”.

            Conform documentelor anexate propunem aprobarea proiectului.

